Umawag iti DoH
Inyalnag itay nabiit ti Departamento ti Salun-at (DOH), iti pannakitinnulong ti Sangalubongan nga Organisasion iti Salun-at (WHO), ti serbisio iti pannarabay babaen ti selpon tapno matulongan dagiti Filipino a mangisardeng iti panagsigarilio.
Babaen ti tulong ti bileg ken potensial ti teknolohia iti komunikasion, ididiaya itan ti DoH kadagiti Filipino a kayatda nga isardeng ti agsigarilio ti balakad ken suporta babaen ti selpon wenno telepono nga inawaganda iti ‘quitline.’
Ti numero ti quitline ket –165364 – a mabalin nga awagan dagiti mannigarilio. No agusar met iti selpon, iteks laeng ti 'STOPSMOKE' iti (29290)165364 – marugian metten ti balakad ken tarabay babaen ti text, imbes nga aktual a timek ti makisarita. Magun-od ti serbisio babaen ti Smart, Sun Cellular, ken Globe.
Segun ken ni Sekretario iti Salun-at Paulyn Jean B. Rosell-Ubial, maragsakanda a mangidiaya iti daytoy a serbisio iti publiko.
Segun iti 2015 Global Adult Tobacco Survey (GATS) iti pagilian, pito iti 10 ti Filipino a mannigarilio ti kayatda ti agsardeng nga agsigarilio. Ngem 4% laeng kadagiti agsigsigarilio iti napalabas a 12 a bulan ti naireport a nagballigi a nangisardeng iti daytoy makapapatay a bisio.
(Naipablaak iti Hulio 3, 2017 a bilang ti Bannawag.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn